**Okostelefonos madárhatározó**

* érintett témák
* [környezetismeret](https://babafalva.hu/cimke/kornyezetismeret/)



**Végre itt a tavasz, nyílnak a virágok, csicseregnek a madarak. A gyerekek szeretik nézni a madarakat, és meg is kérdezik, hogy milyen madár, az. És ilyenkor a kínos hallgatás vagy nem tudom, helyett van segítség. Így mindenki tanul: a szülő is és a gyerek is.**

Összesen **367 madárfajt tartalmaz** az okostelefonos Madárhatározó alkalmazás új verziója – közölte a Magyar Madártani és Természetvédelmi Egyesület (MME) kedden az MTI-vel.

Az MME és a Farkaskölykök Ifjúsági Egyesület által készített, Android és iOS rendszeren futó mobiltelefonos alkalmazásban így már megtalálható a túlnyomó többsége a Magyarországon valaha is megfigyelt, összesen 417 madárfajnak.

A Madárhatározó első, Magyarország leggyakoribb 157 madárfaját tartalmazó verziója 2016 tavaszán jelent meg. Eddig több mint 77 ezren töltötték le és mintegy 32 ezren ma is aktívan használják. **Az alkalmazással a madarak alakjának, színének és élőhelyének megadásával lehet szűrni a lehetséges találatok között.**

Az egyes fajok adatlapján a határozást Kókay Szabolcs madárfestő **színes grafikái, rövid fajleírás és a madár hangja segíti.** Emellett megtalálható a madár latin és angol neve, rendszertani besorolása és természetvédelmi értéke is.

Az adatlapról internetes kapcsolattal tovább lehet lépni az MME internetes oldalára (mme.hu), ahol a fajról bővebb fajleírást, gyűrűzési és állományadatokat, képeket és videókat lehet böngészni.

[Védjük a fecskéket!](https://babafalva.hu/vedjuk-a-fecskeket/)

A most megjelent új verzió 210 fajjal bővült, csak azok maradtak ki, amelyeknek az elmúlt 200 évben egy vagy csak néhány észlelése volt Magyarországon. A madárfajok meghatározását új funkció is segíti, a találati listában a madarak gyakoriság szerint jelennek meg, továbbá az adott évszakra nem jellemző fajokat külön jelzi az alkalmazás.
**Az alkalmazás 157 fajos alapverziója továbbra is ingyenesen elérhető,** a most elkészült új változat az MME tagjainak ingyenes, míg másoknak 1090 forintért tölthető le. Az alkalmazásból származó bevételt a meglévő madár-, kétéltű- és hüllőhatározók fejlesztésére és új alkalmazások (például emlőshatározó) készítésére fordítja a két egyesület – olvasható a közleményben.



Ezt az ikont keresd az alkalmazások között